FI Euroopan unionin virallinen lehti C 47/6

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2005/C 47/04)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

YHTEENVEDON MALLI

NEUVOSTON ASETUS (ETY) N:o 2081/92

”PÂTES D'ALSACE”

EY-n:o: FR/00324/7.11.2003

SAN ( ) SMM ( X )

Tämä yhteenveto on laadittu ainoastaan tiedotustarkoituksiin. Erityisesti asianomaisen SAN:n tai SMM:n tuotteiden tuottajia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa kansallisilta viranomaisilta tai Euroopan komission yksiköistä (1).

1. Jäsenvaltion toimivaltainen viranomainen:

Nimi: Institut National des Appellations d'Origine Osoite: 138, Champs Elysées — 75008 PARIS — FRANCE Puhelin: (1) 53 89 80 00 Faksi: (1) 42 25 57 97

2. Hakijaryhmittymä:

2.1 Nimi: Alsace Qualité, section ”fabricants de pâtes” 2.2 Osoite: 2, rue de Rome — 67300 SCHILTIGHEIM Puhelin: 03 88 19 16 78 Faksi: 03 88 18 90 42 Sähköposti: alsace-qualite@alsace-qualite.com 2.3 Kokoonpano: paikallisoikeudellinen yhdistys, joka koostuu kolmesta eturyhmästä: — maanviljelijöiden ammatilliset organisaatiot (maaseutukeskus, ammattijärjestöt, yhteistyöjärjestöt) — erityisiin jaostoihin luokitellut tuotekohtaiset järjestöt ja elintarviketeollisuusyritykset — jakeluketjun, kuluttajien ja ravintola-alan edustajat.

3. Tuotelaji:

Luokka 2.7 Pasta

4. Eritelmä:

(4 artiklan 2 kohdan mukainen eritelmä)

4.1 Tuotteen nimi: ”Pâtes d'Alsace”

4.2 Tuotteen kuvaus: ”Pâtes d'Alsace” -pastaa (Alsacen pasta) myydään elintarvikepakkauksessa, jossa tuote jää näkyviin kokonaan tai osittain.

Alsacen pasta valmistetaan perinteisellä reseptillä eli sekoittamalla ainoastaan seuraavat aineet seuraavassa suhteessa:

1 kg korkealaatuisia karkeita durumvehnäjauhoja

320 g tuoreita kananmunia (vastaa seitsemää tuoretta kananmunaa).

4.3 Maantieteellinen alue: Nimeä ”pâte d'Alsace” saa käyttää vain pastasta, joka on valmistettu Alsacen alueella sijaitsevissa tuotantoyksiköissä.

4.4 Alkuperätodisteet: Alsacen pastan valmistus määritellyistä raaka-aineista tapahtuu Alsacessa sijaitsevissa tuotantoyksiköissä, jotka tällä tavoin jatkavat munapastan perinnettä.

Kunkin yrityksen sisäisen jäljitettävyysjärjestelmän avulla voidaan lopputuotteen avulla selvittää valmistustapa ja käytetyt raaka-aineet.

Jäljitettävyys perustuu järjestelmään, jonka avulla erät ja niitä vastaavat merkinnät voidaan tunnistaa kaikissa tuotantovaiheissa.

4.5 Valmistusmenetelmä: Alsacen pasta valmistetaan korkealaatuisesta karkeasta durumvehnäjauhosta, johon lisätään 320 g tuoreita kananmunia jauhokiloa kohti. Alsacen pastan tuotantomenetelmä jakautuu useaan vaiheeseen, joista jokainen on merkittävä.

4.6 Yhteys maantieteelliseen alkuperään:

Erityisominaisuudet

Alsacen pastaa on valmistettu varhaisista ajoista alkaen jauhoista ja kananmunista. Alsacen alueelle tyypillinen tapa lisätä suuri määrä kananmunia selittyy todennäköisesti sillä, että pastaa valmistettiin 1800-luvulle saakka ennen kaikkea kotitarpeisiin maaseudulla, missä munia oli maatiloilla helposti saatavilla.

Pastan valmistus oli pitkään emäntien tehtävä, ja resepti ja valmistustaito periytyivät äidiltä tyttärelle.

Tuotantoprosessin teollistuminen 1800-luvun lopussa ja varsinkin 1900-luvun alussa ei muuttanut perinteistä reseptiä. Päinvastoin, teollisuus on jatkuvasti pyrkinyt lisäämään pastaan kananmunia päätyen lopulta sekoitussuhteeseen, jossa durumvehnäkiloon lisätään seitsemän kananmunaa. Alsacelaiset pastanvalmistajat ovat nykyään yksimielisiä siitä, että suhde on aistinvaraisten ominaisuuksien osalta ihanteellinen, ja sen avulla voidaan vaalia munapastan perinnettä.

Laadulliset ominaisuudet

Kananmunan ansiosta pasta on maukkaampaa, taikina on helpompaa käsitellä ja pysyy paremmin koossa kypsennettäessä.

Historiallinen ja nykyinen maine

Intendentti Roland Oberlé, Bas-Rhinin departementin maakuntaneuvoston Alsacen taiteesta ja historiasta vastaava kulttuurisihteeri, on tehnyt historiallisen tutkimuksen, jossa osoitetaan, että Alsacessa on todennäköisesti valmistettu pastaa 1400-luvulta lähtien, mutta ennen kaikkea että pasta on noista ajoista alkaen nykypäivään saakka aina ollut munapastaa:

1507: ensimmäisessä Alsacessa julkaistussa keittokirjassa (Kochbuch, painajana Mathias Kopfuff, Strasbourg, 1507), mutta myös Platinan teoksen saksankielisessä käännöksessä (Von allen Speiser und Gerichen, Strasbourg, 1530) mainitaan jo Wasser Strieble (Spätzle) -pasta. 1671: isä Buchinger mainitsee Alsacen pastan reseptin, joka on edelleen voimassa: ”pastanauhoihin tarvitaan paljon kananmunia, hyviä jauhoja ja suolaa. Ei vettä, mutta runsaasti munia”. 1811: Alsacen gastronomian perusteos: Oberrheinisches Kochbuch (Ylä-Reininmaan keittokirja), joka sisältää samanlaisen nauhapastan reseptin, jonka jo isä Buchinger oli antanut. 1840: ensimmäinen teollisuuslaitos Alsacessa: Scheurerin tehdas, jossa on nykyaikaiset laitteet. Tehtaassa otetaan käyttöön mekaaninen alustuskone ja hydraulinen puristin. Vuoden 1870 jälkeen: sadat leipurit valmistavat pastaa ja kuivaavat sitä uunin lämmössä säilyvyyden takaamiseksi. 1871: viitisentoista yritystä Scheurerin lisäksi. Alsacesta tulee nopeasti Saksan keisarikunnan pääasiallinen munapastan valmistusalue. 1920: laajentuminen jatkuu, perustetaan DEKA-yritys, joka panostaa laatuun (korkealaatuinen durumvehnäjauho, tehtaassa rikotut tuoreet kananmunat). 1932: DEKA-tuotteet palkitaan kultamitalilla Pasteurin syntymän satavuotismuistopäivän kunniaksi pidetyssä maailmannäyttelyssä. 1933: DEKA-tuotteet saavat ”Le Confort chez Soi” —näyttelyn pääpalkinnon ja kultamitalin Pariisin kotitalousnäyttelyssä. 1934: DEKA-tuotteet esitellään kilpailun ulkopuolella teollisuuden ja kaupan maailmannäyttelyssä Pariisissa. 1996: historiallinen teos ”L'histoire des pâtes d'Alsace” (Alsacen pastan historia), tekijät: Catherine Malaval ja Roland Oberlé — kustannusyhtiö Vetter. 1998: Alsacen pasta mainitaan ja kuvaillaan Ranskan ruokaperinteitä käsittelevän sarjan Alsacea koskevassa osassa ”L'inventaire du patrimoine culinaire de la France — Alsace — Produits du terroir et recettes traditionnelles” — kustannusyhtiö Albin Michel.

Yli kolmen vuosisadan ajan tuoreen munapastan perinne on ollut eräs Alsacen gastronomian erityispiirteistä.

Pastaa tarjotaan perinteisten ruokalajien, kuten jänishöystön, kalapadan tai Reinin lohen lisukkeena.

Koko maassa valmistetusta munapastasta yli 50 prosenttia on nykyään Alsacen pastaa.

4.7 Valvontaelin:

Nimi: CERTIQUAL, Alsacen laatutuotteiden sertifiointiyhdistys, paikallisoikeudellinen yhdistys, rekisteröity Schiltigheimin tuomioistuimessa numerolla 1163, standardin EN 45011 mukainen, hyväksytty numerolla CC 08 ja COFRACin akkreditoima. Osoite: Espace Européen de l'Entreprise — 2 rue de Rome — 67300 SCHILTIGHEIM Puhelin: 03 88 19 16 78 Faksi: 03 88 19 55 29 Sähköposti: certiqual2@wanadoo.fr

4.8 Merkintä: Jokaisessa pastapakkauksessa on oltava seuraavat merkinnät:

PÂTES D'ALSACE

7 oeufs frais

au kilo de semoule de blé dur

CERTIQUAL

67300 SCHILTIGHEIM

numéro d'agrément CC 08

4.9 Kansalliset vaatimukset: —

(1) Euroopan komissio — Maatalouden pääosasto — Maataloustuotteiden laatupolitiikan yksikkö — B-1049 Bryssel.